Midtbanespilleren Izunna Uzochukwu ligner en færdig mand i OB.

Den 26-årige nigerianer har aldrig formået at bide sig fast på Fyn, og en række kryptiske udmeldinger fra Izunna på det seneste har mere end antydet, at han står foran at forlade OB, hvor han ellers har kontrakt frem til sommeren 2019.

Læs også: OB vil holde møde med Izunna om kryptisk besked

Nu melder mediet Complete Sports, at Izunna Uzochukwu står foran et OB-exit. Flere klubber viser interesse for nigerianeren, der ikke direkte vil medgive, at han er på vej væk fra den fynske Superliga-klub.

- Der er flere klubber i Europa, der spørger til min situation. Lige nu kan jeg ikke sige, hvad det ender med, for jeg har ikke snakket med klubben om det, men lad mig sige det sådan, at tingene skal ændre sig, siger Izunna Uzochukwu.

Læs også: Kryptisk Izunna afslører OB-farvel?

OB's sportsdirektør, Jesper Hansen, fastslog i sidste uge over for tipsbladet.dk, at han skal holde et møde med Izunna på baggrund af et opslag på det sociale medie Instagram, hvor midtbanespilleren kraftigt indikerer, at han vil væk fra OB.

- Jeg har også set billedet og læst de artikler, der blev skrevet om det. Det ændrer ikke på, at Izunna er en dygtig spiller, men han har ikke fået det ud af det, som han selv og vi har forventet. Men vi tror på ham. Jeg har ikke talt med ham, siden det billede blev lagt op, men når han kommer tilbage til klubben på fredag, skal jeg snakke med ham om, hvordan han ser på tingene. Kent Nielsen vil gerne arbejde med ham, for han er stadig en god spiller, lød det fra Jesper Hansen.

Den tidligere FC Midtjylland-spiller kom til OB fra Amkar Perm i Rusland. Han har spillet 25 Superliga-kampe for fynboerne.